Document ID: 32005D0037

Reference:
19/Volumul 07
RO
Jurnalul Ofícial al Uniunii Europene
139
32005D0037
L 019/73
JURNALUL OFÍCIAL AL UNIUNII EUROPENE
DECIZIA COMISIEI
din 29 octombrie 2004
privind înființarea Centrului Tehnic și Științific European (CTSE) și coordonarea acțiunilor tehnice pentru protecția monedelor euro împotriva falsificării
(2005/37/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene, în special articolul 211,
având în vedere Decizia 2003/861/CE a Consiliului din 8 decembrie 2003 privind analiza și cooperarea cu privire la monedele euro falsificate (1) și Decizia 2003/862/CE a Consiliului din 8 decembrie 2003 de extindere a efectelor Deciziei 2003/861/CE privind analiza și cooperarea cu privire la monedele euro falsificate la statele membre care nu au adoptat euro ca monedă unică (2),
întrucât:
(1)
Regulamentul (CE) nr. 1338/2001 al Consiliului din 28 iunie 2001 de definire a măsurilor necesare protecției monedei euro împotriva falsificării (3), în special articolul 5, prevede analiza și clasificarea monedelor euro falsificate de către Centrul național de analiză a monedelor (CNAM) din fiecare stat membru al Uniunii Europene și către de Centrul Tehnic și Științific European (CTSE). Regulamentul (CE) nr. 1339/2001 al Consiliului (4) extinde efectele articolelor 1-11 din Regulamentul (CE) nr. 1338/2001 la statele membre care nu au adoptat euro ca monedă unică.
(2)
Din octombrie 2001, CTSE își desfășoară activitatea provizoriu la Monetăria din Paris, beneficiind de sprijinul administrativ și de gestionarea oferite de Comisie, în conformitate cu schimbul de scrisori dintre președintele Consiliului și ministrul francez de finanțe din 28 februarie și 9 iunie 2000.
(3)
CTSE contribuie la realizarea obiectivelor programului „Pericles”, în conformitate cu Decizia 2001/923/CE a Consiliului din 17 decembrie 2001 privind înființarea unui program de schimb, asistență și formare profesională pentru protecția monedei euro împotriva falsificării (5) și a Deciziei 2001/924/CE a Consiliului din 17 decembrie 2001 de extindere a efectelor deciziei de instituire a unui program de schimb, asistență si formare în vederea protejării monedei euro împotriva falsificării (programul „Pericles”) asupra statelor membre care nu au adoptat euro ca monedă unică (6).
(4)
Articolul 1 din Decizia 2003/861/CE prevede că Comisia înființează CTSE și asigură funcționarea și coordonarea activităților autorităților tehnice competente pentru a proteja monedele euro împotriva falsificării. Articolul 1 din Decizia 2003/862/CE extinde efectele Deciziei 2003/861/CE asupra statelor membre care nu au adoptat euro ca monedă unică.
(5)
Autoritățile franceze și-au asumat angajamentul, printr-o scrisoare din partea ministrului francez de finanțe din 6 septembrie 2004, de a menține împărțirea actuală a costurilor între Monetăria din Paris și Comisie. Un schimb de scrisori între membrul Comisiei responsabil pentru lupta împotriva fraudei și ministrul francez de finanțe, privind înființarea permanentă a CTSE pentru analiza și clasificarea monedelor euro falsificate, va reafirma principiile de organizare a CTSE din perioada exercitării temporare de către acesta a activităților Monetăriei din Paris, în conformitate cu schimbul de scrisori dintre președinția Consiliului și ministrul francez de finanțe, din 28 februarie și 9 iunie 2000.
(6)
Comitetul Economic și Financiar (CEF), Banca Centrală Europeană, Europol și autoritățile naționale competente trebuie să fie informate cu regularitate despre activitățile CTSE și despre situația privind falsificarea monedelor euro.
(7)
Prin urmare, CTSE trebuie să fie înființat în cadrul Comisiei de la Bruxelles, atașat Oficiului European de Luptă Antifraudă (OLAF).
(8)
Coordonarea de către Comisie a acțiunilor întreprinse de autoritățile tehnice competente în vederea protejării monedelor euro împotriva falsificării include metode de analiză a monedelor euro falsificate, studierea noilor cazuri de falsificare a monedelor și evaluarea consecințelor, schimburi de informații privind activitățile CNAM-urilor și ale CTSE, comunicarea externă privind monedele falsificate, detectarea monedelor false cu ajutorul echipamentului de prelucrare a monedelor și studierea oricăror probleme tehnice referitoare la aceste monede.
(9)
Această coordonare presupune eforturi neîntrerupte, în cadrul Comitetului consultativ pentru coordonarea luptei împotriva fraudei (7), din partea grupului de experți în materie de monede falsificate, format din experți responsabili ai CNAM și CTSE, pe care Comisia îl gestionează și conduce, asigurând în același timp informarea periodică a CEF.
(10)
Pentru a da curs deciziilor 2003/861/CE și 2003/862/CE,
DECIDE:
Articolul 1
Se înființează Centrul Tehnic și Științific European (CTSE) în cadrul Comisiei de la Bruxelles, pe lângă Oficiul European de Luptă Antifraudă (OLAF).
Articolul 2
CTSE analizează și clasifică orice tip nou de monedă euro falsificată, în conformitate cu dispozițiile articolului 5 din Regulamentul (CE) nr. 1338/2001. El contribuie la realizarea obiectivelor programului de acțiune comunitară „Pericles”, în temeiul articolului 4 din Decizia 2001/923/CE. El oferă asistență centrelor naționale de analiză a monedelor (CNAM) și autorităților de aplicare a legii și colaborează cu autoritățile relevante pentru analiza monedelor euro falsificate și pentru consolidarea măsurilor de protecție.
Articolul 3
Principiile de organizare a CTSE sunt următoarele:
—
Comisia poate detașa membri ai personalului său la Monetăria din Paris pentru a utiliza echipamentele acesteia, în scopul analizei monedelor.
—
Pentru îndeplinirea funcțiilor sale, CTSE va putea utiliza personalul și echipamentele Centrului național francez de analiză a monedelor și ale laboratorului Monetăriei din Paris, situate la Pessac. Autoritățile franceze vor pune cu prioritate personalul și echipamentele necesare la dispoziția CTSE.
—
În conformitate cu reglementările financiare aplicabile, partea din cheltuieli imputabilă lucrărilor desfășurate de CTSE va fi acoperită din bugetul general al Comunităților Europene. Dat fiind că Franța pune la dispoziție personalul, spațiile și echipamentele menționate anterior și răspunde pentru întreținerea acestora, salariile personalului recrutat de Comisie, cheltuielile de deplasare și diversele cheltuieli curente minore sunt suportate din bugetul Comunităților.
OLAF definește, în colaborare cu Monetăria din Paris, normele și modalitățile administrative aplicabile pentru CTSE.
Articolul 4
Comisia coordonează acțiunile necesare pentru protecția monedelor euro împotriva falsificării prin reuniuni periodice ale experților în materia falsificării de monede.
Comitetul Economic și Financiar, Banca Centrală Europeană, Europol și autoritățile naționale competente sunt informate cu regularitate despre activitățile CTSE și despre situația privind falsificarea monedelor euro.
Adoptată la Bruxelles, 29 octombrie 2004.
Pentru Comisie
Michaele SCHREYER
Membru al Comisiei
(1)  JO L 325, 12.12.2003, p. 44.
(2)  JO L 325, 12.12.2003, p. 45.
(3)  JO L 181, 4.7.2001, p. 6.
(4)  JO L 181, 4.7.2001, p. 11.
(5)  JO L 339, 21.12.2001, p. 50.
(6)  JO L 339, 21.12.2001, p. 55.
(7)  Decizia 94/140/CE a Comisiei (JO L 61, 4.3.1994, p. 27).

Summary:
Protecția monedelor euro împotriva falsificării – Centrul Tehnic și Științific European
Protecția monedelor euro împotriva falsificării – Centrul Tehnic și Științific European
 
SINTEZĂ PRIVIND:
Decizia 2005/37/CE privind înființarea Centrului Tehnic și Științific European (CTSE) și coordonarea acțiunilor tehnice pentru protecția monedelor euro împotriva falsificării
CARE ESTE ROLUL ACESTEI DECIZII?
Decizia 2005/37/CE instituie Centrul Tehnic și Științific European (CTSE) în cadrul Comisiei Europene de la Bruxelles. Atașat inițial la Oficiul European de Luptă Antifraudă, modificarea prin Decizia (UE) 2017/1507 înființează CTSE în cadrul Direcției Generale pentru Afaceri Economice și Financiare a Comisiei DG ECFIN (a se vedea sinteza). Rolul CTSE este de a proteja monedele euro împotriva falsificării. În acest scop, CTSE analizează și clasifică monedele euro falsificate și oferă asistență autorităților naționale din statele membre ale Uniunii Europene (UE).
ASPECTE-CHEIE
Activitatea centrului
CTSE:analizează și clasifică orice tip nou de monedă euro falsificată, în conformitate cu Regulamentul (CE) nr. 1338/2001 privind protejarea monedei euro împotriva falsificării (a se vedea sinteza); contribuie la realizarea obiectivelor programului Pericles; îndeplinește anumite sarcini în temeiul Regulamentului (UE) nr. 1210/2010, care stabilește normele de verificare a autenticității monedelor euro (a se vedea sinteza) și (CE) nr. 2182/2004, care se referă la medaliile și jetoanele similare monedelor euro (a se vedea sinteza); oferă asistență centrelor naționale de analiză a monedelor și autorităților de aplicare a legii în sarcinile lor și colaborează cu autoritățile relevante pentru analiza monedelor euro falsificate și pentru consolidarea protecției monedei euro.Pentru analiza tehnică și științifică a monedelor euro falsificate, CTSE pot utiliza personalul și dotările puse la dispoziție de Monetăria din Paris, în special laboratorul acesteia.
Activități de coordonare și informareComisia coordonează acțiunile autorităților tehnice competente pentru protejarea monedelor euro, în special prin reuniuni periodice ale grupului de experți în materie de monede falsificate. Prezidat de Comisie, acest grup permite punerea în comun a diverselor experiențe și a know-how-ului statelor membre în legătură cu falsificarea monedelor euro și coordonarea acțiunilor tehnice necesare protejării monedelor euro.Comitetul Economic și Financiar, Banca Centrală Europeană, Agenția Uniunii Europene pentru Cooperare în Materie de Aplicare a Legii și autoritățile naționale competente sunt informate cu regularitate despre activitățile centrului și despre situația privind falsificarea monedelor euro.
Autentificarea monedelor euroRegulamentul (UE) nr. 1210/2010 introduce norme și proceduri comune în zona euro pentru verificarea autenticității monedelor euro aflate în circulație (procesul de autentificare) și pentru procesarea și rambursarea monedelor improprii circulației. Acesta prevede că CTSE are responsabilitatea de a defini, printre altele:specificațiile tehnice privind testele aparatelor de procesare a monedelor utilizate pentru verificarea autenticității monedelor euro;sesiunile de formare pentru personalul însărcinat cu verificarea monedelor euro;perioada de valabilitate a rapoartelor privind testele;informațiile din lista aparatelor de procesare a monedelor care au trecut cu succes un test de detectare, publicată pe site-ul Comisiei;orientări privind controalele anuale efectuate la fața locului pentru verificarea capacității procesatorilor care operează cu numerar de a autentifica monedele euro;norme privind remedierea nerespectării regulamentului de către aparatele de procesare a monedelor. Deciziile 2003/861/CE și 2003/862/CE prevăd instituirea de către Comisie a CTSE și asigurarea funcționării acestuia în țările din zona euro, respectiv în statele membre din afara zonei euro.
DE CÂND SE APLICĂ DECIZIA?
Decizia 2005/37/CE se aplică de la 10 februarie 2005. Decizia de modificare (UE) 2017/1507 se aplică de la 18 septembrie 2017.
CONTEXT
Pentru informații suplimentare, consultați:Centrul Tehnic și Științific European (CTSE) (Comisia Europeană).
DOCUMENTUL PRINCIPAL
Decizia 2005/37/CE a Comisiei din 29 octombrie 2004 privind înființarea Centrului Tehnic și Științific European (CTSE) și coordonarea acțiunilor tehnice pentru protecția monedelor euro împotriva falsificării (JO L 19, 21.1.2005, pp. 73-74)
Modificările succesive aduse Deciziei 2005/37/CE au fost integrate în textul de bază. Această versiune consolidată are doar un caracter informativ.
DOCUMENTE CONEXE
Decizia Comisiei din 19 octombrie 2015 de instituire a Grupului de experți în materie de monede falsificate pentru politica Comisiei și reglementările privind protecția monedelor euro împotriva falsificării (JO L 347, 20.10.2015, pp. 4-6)
Regulamentul (UE) nr. 1210/2010 al Parlamentului European și al Consiliului din 15 decembrie 2010 privind autentificarea monedelor euro și procesarea monedelor euro improprii circulației (JO L 339, 22.12.2010, pp. 1-5)
Regulamentul (CE) nr. 2182/2004 al Consiliului din 6 decembrie 2004 privind medaliile și jetoanele similare monedelor euro (JO L 373, 21.12.2004, pp. 1-6)
A se vedea versiunea consolidată.
Decizia 2003/861/CE a Consiliului din 8 decembrie 2003 privind analiza și cooperarea cu privire la monedele euro falsificate (JO L 325, 12.12.2003, pp. 44)
Decizia 2003/862/CE a Consiliului din 8 decembrie 2003 de extindere a efectelor Deciziei 2003/861/CE privind analiza și cooperarea cu privire la monedele euro falsificate la statele membre care nu au adoptat euro ca monedă unică (JO L 325, 12.12.2003, pp. 45)
Regulamentul (CE) nr. 1338/2001 al Consiliului din 28 iunie 2001 de definire a măsurilor necesare protecției monedei euro împotriva falsificării (JO L 181, 4.7.2001, pp. 6-10)
A se vedea versiunea consolidată.
Data ultimei actualizări: 28.09.2021